  Туспуктэм: Удмуртиысь тӧролэн но кивалтэтлэн пресс-службазы Наталия Сильвестрова Удмуртиысь йӧскалык театрын Россиын улӥсь калыкъёслэн лулчеберет кылёссыя арез сӥё-дано ворсан ужрад но Россиысь калыкъёслэн «Даур гур. Перезагрузка» элькун фестиваль-кокурссылэн гала-концертэз ортчиз. Со сярысь Удмуртиысь тӧролэн но кивалтэтлэн пресс-службазы ивортӥз. Россиын улӥсь калыкъёслэн лулчеберет кылёссылэн арез улсын Удмуртиын 400-лэсь трос ужрад отрчытӥзы, соос пӧлысь 100-эз элькун инлыкэн (статусэн). « <…> таӵе вакчи дыр ӵоже элькунамы трос лэсьтэмын. Уно этнофестивальёс, конкурсъёс но мукет ужрадъёс ортчытэмын, инфраструктура выльдэмын – лулчеберетъя 27 юрт тупатэмын но куинь вылез пуктэмын. Россиын улӥсь калыкъёслэн лулчеберет кылёссылэн араз Чеберлыко киужъёслы сӥзем энциклопеди поттон вамьмылы усто кузьым луиз. Трос гинэ адями со бордын ужаз, пӧртэм вакытысь кибашлыосын кылдытэм киужъёссэс утён понна сюлэмзэ но кужымзэ сётӥз »Владимир Соловьёв, Удмуртиысь лулчеберетъя министр Ужрадын Владимир Соловьёв «Даур гур. Перезагрузка» фестиваль-конкурслэсь лауреатъёссэ пусйиз. Озьы ик Кун Кенешлэн ёзчиосыз – Удмуртиысь Кун Кенешлэн тӧроезлэн воштӥсез Татьяна Ишматова, лулчеберетъя, туризмъя но йӧскалык политкиая ялан ужась ӧрилэн кивалтӥсез, «Удмурт Кенеш» огазеяськонлэн тӧроез Андрей Ураськин, Калык творчествоя элькун юртлэн кивалтӥсез Светлана Кайсина данъетъёс сётӥзы. Удмуртиысь ӟуч, удмурт но мукет кылъёсын кырӟасьёс но коллективъёс усто концерт возьматӥзы. Озьы ик со нуналэ театрлэн фойеаз киужъёсъя центръёсысь «Декоративно-прикладное искусство» номинациын 1-тӥ степенё лауреат луэм кибашлыослэн ужъёсынызы, туспуктэмъёсъя «Хоровод осенних красок» конкурсэ пыриськемъёслэн ужъёсынызы адӟытонъёс ужазы. Тодэ вайытом, чеберлыко киужъёслы сӥзем энциклопедиез Удмуртиын туэ сӥзьыл поттӥзы. Нош толсур кутсконын Алнаш ёросысь Байтэрек гуртын «Финн-угор дуннелэн лулчеберетъя шоркарез» ӵектосэз ворсан ужрад ортчиз. Тегъёс: Лулчеберет Ижкар Удмуртия йӧскалыклулчеберет Мерлык  